Ljubomir
Ljubomir je župa u srednjovjekovnoj Bosni. Župa Ljubomir smještena je sjeverno od Trebinja. Ona predstavlja planinski prostor koji je pogodan za razvoj stočarstva. Centar Ljubomira bio je u Vrhpolju (Vrpolju). Ljubomir se pominje kontinuirano krajem 14. i u 15. vijeku. Jedne prilike januara 1397. Ljubomir je nazvan selom ('de villa Lyubomiri'), ali je teško taj podatak dovoditi u konkretnu vezu sa područjem župe Ljubomir, obzirom na to da nije rijetka situacija da sela dobijaju imena po najvažnijim prvacima u njima. Područje Ljubomira bilo je u rukama vojvode Sandalja Hranića Kosače. Iz Ljubomira je Sandalj oktobra 1413. poslao svoga poslanika Pribislava Pohvalića u Dubrovnik sa zadatkom da izvrši određene izmjene u njegovom depozitu i da sredi pitanje njegovog posjeda koji je imao u Slanskom primorju. Najpoznatiji lik sa područja Ljubomira je knez Pokrajac Oliverović. Na ovom području staništa su imali Vlasi Ugarci, a među njima najpoznatija je bila porodica Dubravčići.